HR Službeni list Europske unije C 91/15

Objava zahtjeva u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2016/C 91/11)

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1).

JEDINSTVENI DOKUMENT

„CAFÉ DE VALDESIA”

EU br.: DO-PDO-0005-01197 – 30.1.2014.

ZOI ( X ) ZOZP ( )

1. Naziv (nazivi)

„Café de Valdesia”

2. Država članica ili treća zemlja

Dominikanska Republika

3. Opis poljoprivrednog ili prehrambenog proizvoda

3.1. Vrsta proizvoda

Razred 1.8. Ostali proizvodi navedeni na popisu u Prilogu I. Ugovoru (začini itd.)

3.2. Opis proizvoda na koji se odnosi naziv iz točke 1.

Kava „Café de Valdesia” dobiva se od ploda biljke kave (Coffea arabica L.), koja se uzgaja u sjeni i potječe od sorata typica i caturra iz određenog zemljopisnog područja kojim su obuhvaćena glavna područja nasada kave u dominikanskim pokrajinama Ocoa, Peravia i San Cristóbal, te ispunjava posebne zahtjeve koji su navedeni u nastavku.

Kava koja ispunjava uvjete te zaštićene oznake izvornosti može se stavljati na tržište u različitim oblicima, odnosno zelena (koja se naziva i „kavom u zrnu”), pržena u zrnu i pržena mljevena.

Kava u zrnu s fizičkog se gledišta odlikuje granulometrijom pri kojoj se najmanje 75 % mase zrna zadržava na situ s promjerom otvora od 17 mm, a najviše 5 % prolazi kroz sito s promjerom otvora od 16 mm. U cijelosti se mora dobiti novom berbom i zadržati ujednačenu zelenosivkastu boju po kojoj se ističe. Njezina prividna gustoća mora iznositi najmanje 675 g/l (grama po litri), a stupanj vlažnosti mora iznositi od 10,0 % do 11,5 %. Valja naglasiti i da tijekom pripreme proizvod može uključivati do 22 nedostatka po uzorku od 350 g, ali ne više od jednog primarnog nedostatka.

Sa senzornog gledišta degustacijski testovi pokazuju da se kava u zrnu odlikuje srednjom punoćom i umjerenom kiselosti, blagim, vrlo uravnoteženim okusom bez neugodnih primjesa ili neobičnih okusa od prvog gutljaja do okusa koji ostaje u ustima (bez ostataka u šalici). Katkad mogu biti prisutna posebna svojstva, na primjer aroma oraha ili čokolade.

Pržena kava u zrnu na fizičkom se i kemijskom planu odlikuje visokim granulometrijskim vrijednostima, jedinstvenim kemijskim sastavom i time što je njezin stupanj prženja uvijek u granicama utvrđenima za „tamno prženu kavu” (Espresso, European ili High) (gornja granica) i „srednje prženu kavu” (Medium High, American ili City) (donja granica) te stoga mora odgovarati očekivanom stupnju za „tamno prženu kavu”, „srednje tamno prženu kavu” ili „srednje prženu kavu”.

Mljevena pržena kava na fizičkom se i kemijskom planu odlikuje ne samo svojim jedinstvenim kemijskim sastavom i stupnjem prženja istovjetnim prethodno navedenoj prženoj kavi u zrnu, nego i kontroliranom granulometrijom, s obzirom na to da njezin stupanj mljevenja mora odgovarati jednoj od sljedećih triju kategorija: „krupno mljevena”, „srednje mljevena” i „sitno mljevena”.

S organoleptičkog gledišta degustacijski testovi pokazuju da se okus pržene kave u zrnu i mljevene pržene kave razlikuje ovisno o stupnju prženja i odgovarajućem kemijskom sastavu koji proizlazi iz tog postupka, kao što je objašnjeno u nastavku:

i. srednje prženje: (a) prosječan kemijski sastav: kofein 1,34 %, ulja 12,9 %, ukupni šećeri 3,1 % i klorogenske kiseline 3,98 %; (b) organoleptička svojstva: bez ostataka u šalici, srednja punoća, blaga kiselost, blag i vrlo uravnotežen okus katkad s aromatskim primjesama oraha i čokolade;

ii. srednje tamno prženje: (a) prosječan kemijski sastav: kofein 1,43 %, ulja 13,8 %, ukupni šećeri 3,9 % i klorogenske kiseline 3,03 %; (b) organoleptička svojstva: bez ostataka u šalici, srednja do visoka punoća, umjerena do blaga kiselost, blag okus koji u ustima ostavlja naknadni okus po prženome te katkad s aromatskim primjesama čokolade;

iii. tamno prženje: (a) prosječan kemijski sastav: kofein 1,12 %, ulja 15,7 %, ukupni šećeri 2,8 % i klorogenske kiseline 1,95 %; (b) organoleptička svojstva: bez ostataka u šalici, visoka punoća, blaga kiselost, pikantan okus koji ostaje dulje u ustima te katkad s aromatskim primjesama gorke čokolade.

3.3. Sirovine (samo za prerađene proizvode)

Serije kave u zrnu dobivaju se od bobica kave (sirovina), odnosno od ploda biljke kave (Coffea arabica L.) sorata typica i caturra, koja se uzgaja u sjeni na gospodarstvima registriranima kao korisnicima pri Regulatornom vijeću i certifikacijskom tijelu, koja se nalaze unutar određenog zemljopisnog područja na nadmorskoj visini od 600 m do 1 300 metara. Ta se sirovina ubire kada plod dosegne optimalan stupanj zrelosti, čime se sprječava dobivanje više od 2 % zelenih zrna. Zatim slijedi postupak prerade, čiji je prvi dio obrada vlagom koja se provodi tijekom vlažne i suhe faze.

Serije pržene kave, bez obzira na to je li u zrnu ili mljevena, moraju se dobiti od kave u zrnu (sirovina) koja je certificirana prije postupka prženja i mljevenja kako bi se ispunili svi fizički i senzorni zahtjevi utvrđeni za kavu u zrnu. U pogledu certificirane kave u zrnu koja se upotrebljava kao sirovina za prženu kavu u zrnu i mljevenu kavu provodi se kontrolirani postupak proizvodnje koji obuhvaća prženje, mljevenje, pakiranje, označivanje i stavljanje u ambalažu u skladu s posebnim zahtjevima kojima je cilj očuvanje fizičkih i senzornih svojstava certificiranog proizvoda.

3.4. Posebni proizvodni postupci koji se moraju provesti na određenom zemljopisnom području

Sve faze proizvodnje kave „Café de Valdesia” moraju se provoditi na određenom zemljopisnom području na kojem prevladavaju primjereni edafski i klimatski uvjeti te na kojem je način rukovanja proizvodom u skladu s dopuštenim metodama i postupcima. Stoga se i proizvodnja bobica kave i njihova prerada u kavu u zrnu te proizvodnja pržene kave u zrnu i mljevene pržene kave od kave u zrnu moraju odvijati na određenom zemljopisnom području.

U prijelaznom razdoblju, tijekom prvih četiriju godina nakon upisa naziva „Café de Valdesia” u registar zaštićenih oznaka izvornosti i zaštićenih oznaka zemljopisnog podrijetla, na registriranim gospodarstvima dopuštena je upotreba najviše 10 % biljaka kave koje pripadaju drugim sortama (osim sorata typica i caturra), pod uvjetom da je riječ o vrsti arabica.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

Pakiranje i stavljanje proizvoda u ambalažu u skladu s normama moraju ispunjavati zahtjeve navedene u nastavku, koji se razlikuju ovisno o pojedinoj vrsti kave. U svakom slučaju valja napomenuti da se pakiranje i stavljanje u ambalažu ne moraju nužno odvijati na određenom zemljopisnom području.

Stoga, kada je riječ o kavi u zrnu i prženoj kavi u zrnu, kava se pakira u platnene vreće od jute, sisala, biljnih vlakana ili drugih primjerenih materijala dobre kvalitete te bez štetnih organizama i mirisa. Osim toga, kada je riječ o prženoj kavi u zrnu, kako bi se očuvala njezina organoleptička svojstva, proizvod u vreći mora biti zaštićen izolacijskim netoksičnim i inertnim materijalom koji ga prikladno dijeli od vanjskog okoliša. Kada je riječ o kavi u zrnu i prženoj kavi u zrnu namijenjenoj vanjskoj trgovini, proizvod se osim toga može pakirati u drvene kovčege ili drvene proizvode s metalnim okovima.

Mljevena pržena kava mora se pakirati u vakuumu ili u posudama s ventilom za odzračivanje. Ako na ambalaži nema navedenog ventila, proizvod treba odzračiti prije pakiranja. U svakom slučaju kava se pakira u zatvorenim sustavima kojima se sprječava bilo kakav dodir proizvoda s vlagom i kisikom s pomoću ambalaže od neprozirnih, otpornih, netoksičnih materijala koji ga prikladno dijele od vanjskog okoliša kako bi se svojstva proizvoda očuvala tijekom najmanje šest mjeseci. Proizvod se mora pakirati u otpornu i netoksičnu ambalažu koja omogućuje dobro čuvanje proizvoda.

3.6. Posebna pravila za označivanje proizvoda na koji se odnosi registrirani naziv

Na vrećama s kavom u zrnu i prženom kavom u zrnu navedene su sljedeće oznake: „PROIZVOD DOMINIKANSKE REPUBLIKE”; VRSTA: CAFÉ DE VALDESIA ZOI; SERIJSKI BROJ: –; IZVOZNIK: (I SVI OSTALI POSEBNI TRGOVAČKI NAZIVI KOJIMA SE IZVOZNICI KORISTE ZA ODREĐENU VRSTU KAVE); KÔD ICCO-a: –; CERTIFIKACIJSKI LOGOTIP KAVE „CAFÉ DE VALDESIA”.

Na ambalaži mljevene pržene kave mora se nalaziti etiketa na kojoj je, među ostalim, istaknut naziv „Café de Valdesia” ZOI, podatci o stupnju prženja (u skladu sa sljedećim nazivljem: „tamno pržena kava”, „srednje tamno pržena kava” i „srednje pržena kava”) te stupnju mljevenja (u skladu sa sljedećim nazivljem: „krupno mljevena”, „srednje mljevena” i „sitno mljevena”) te logotip kave „Café de Valdesia” vidljivo istaknut na glavnom dijelu etikete.

Na ambalaži mljevene pržene kave moraju se nalaziti i otisnuti jamstveni pečati koji su prethodno brojčano označeni. Uzorak logotipa kave „Café de Valdesia” na španjolskom jeziku prikazan je u nastavku:

4. Sažeta definicija zemljopisnog područja

Određeno zemljopisno područje nalazi se unutar trenutačnih političkih i administrativnih granica dominikanskih pokrajina San Cristóbal, Peravia i Ocoa. U nastavku su navedene općine koje su obuhvaćene proizvodnim područjem zaštićene oznake izvornosti: San Cristóbal, Villa Altagracia, Yaguate, Bajos de Haina, Cambita Garabitos, San Gregorio de Nigua, Sabana Grande de Palenque i Los Cacaos u pokrajini San Cristóbal; Baní i Nizao u pokrajini Peravia te San José de Ocoa, Sabana Larga i Rancho Arriba u pokrajini Ocoa. Njihova ukupna površina iznosi 288 148,45 ha.

Unutar tog određenog zemljopisnog područja, na južnom dijelu planinskoga lanca Cordillera Central, na kojem se nalaze najviši vrhovi cijelog Karipskog otočja, smješteno je proizvodno područje bobica kave na nadmorskoj visini od 600 metara do 1 300 metara. Konkretnije, to proizvodno područje obuhvaćeno je sljedećim općinama: Villa Altagracia, Cambita Garabitos, Los Cacaos, Baní, San José de Ocoa, Sabana Larga i Rancho Arriba. Njegova ukupna površina iznosi 125 066,98 ha.

5. Povezanost sa zemljopisnim područjem

5.1. Posebnosti zemljopisnog područja

Područje proizvodnje bobica kave koje se certificiraju kao kava „Café de Valdesia” nudi posebne uvjete zbog kojih je jedinstveno za tu kulturu, zahvaljujući spoju sljedećih čimbenika:

i. kemijskog sastava tla: tla su većinom kisela i magnezijska kisela, sa srednjim kationskim izmjenjivačkim kapacitetom te vrijednostima pH od 4,9 do 6,8 i prosječnom vrijednošću 5,7, po čemu se razlikuju od tala u susjednim regijama. Zato su savršeno pogodna za uzgoj biljke kave;

ii. fizičkih svojstava tla: prosječna je tekstura tla pjeskovita (55 %), s udjelom od 26 % glinenih tala i 18 % ilovače. Tako se hranjive tvari otapaju u vodi te se upijaju preko korijenja i zatim dospijevaju u sve dijelove biljke. Zbog dovoljne poroznosti dobar sustav korijenja omogućuje biljci da dopre do dovoljnog obujma tla za dobivanje vode i hranjivih tvari, iz čega proizlazi dobar vegetativni razvoj i proizvodnja. Valja naglasiti i da se u regiji Valdesia kava uvijek uzgaja u sjeni. Tlo se tako prekriva slojem komposta od lišća, čime se omogućuje zadržavanje odgovarajućih razina organskih tvari u nasadu kave;

iii. klimatskih i orografskih uvjeta: na području uzgoja klimatski su uvjeti prilično ujednačeni (tipični za vlažne i vrlo vlažne šume) te na njih jasno utječe položaj područja u planinskim masivima na visini iznad razine mora (od 600 m do 1 300 m) s prosječnom godišnjom temperaturom od 20,5 °C i prosječnim godišnjim padalinama od oko 1 500 mm. Za razliku od ostalih dominikanskih područja s nasadima kave Valdesia se odlikuje najmanjim prosječnim količinama padalina u zemlji i te su padaline dobro raspoređene tijekom godine.

Ostatak određenog zemljopisnog područja koji se nalazi na nadmorskoj visini ispod 600 m i koji se ne odlikuje opisanim svojstvima nije povoljan za uzgoj kave „Café de Valdesia”. Međutim, visoke temperature idealne za sušenje na suncu i raspoloživost ravnih zemljišta bez padina čimbenici su koji su pridonijeli tome da se na tom području odvijaju različite faze prerade kave „Café de Valdesia”. Kao što je moguće utvrditi, većina tvornica za suhu obradu, pogona za prženje, tvornica i industrijskih postrojenja u sektoru kave nalazi se u regiji Valdesia, što osim toga proizlazi iz brojnih praktičnih razloga, kao što je jednostavan pristup autocestama i tržištima. Zato se ustalila drevna kultura prerade kave koja je jedinstvena u zemlji i koja jasno utječe na kvalitetu konačnog proizvoda. Rukovanje nakon berbe (prerada) i proizvodnja kave provode se u skladu sa znanjem i umijećem te s autohtonom kulturom koja se s vremenom razvijala na području i koja se prenosila s koljena na koljeno. To znanje i umijeće i ta kultura pogodni su za očuvanje svojstvene kvalitete proizvoda. Riječ je osobito o ručnoj berbi bobica kave u optimalnom stupnju zrelosti, obradi vlagom, sušenju na suncu, odabiru i razvrstavanju pod nadzorom stručnjaka, prženju i mljevenju koji podliježu posebnom nadzoru kvalitete. Uglavnom se na tom spoju prirodnih i ljudskih čimbenika objedinjenih na tom posebnom zemljopisnom području temelje osobita svojstva kave „Café de Valdesia” u njezinim različitim oblicima.

5.2. Posebnosti proizvoda

Kava u zrnu ima posebna svojstva navedena u nastavku. S posebnog fizičkog gledišta odlikuje se svojom istaknuto visokom granulometrijom (pri kojoj se najmanje 75 % mase zrna zadržava na situ s promjerom otvora od 17 mm, a najviše 5 % prolazi kroz sito s promjerom otvora od 16 mm). U pogledu osobitog kemijskog sastava kava u zrnu odlikuje se vrijednostima koje se kreću između sljedećih gornjih i donjih granica: za kofein od 1,13 % do 1,79 % suhe mase i za saharozu od 5,77 % do 8,62 % suhe mase. Granulometrija te prosječni sadržaj saharoze i kofeina u kavi „Café de Valdesia” viši su nego kod kave iz ostatka zemlje, uključujući kavu koja se uzgaja na sličnoj nadmorskoj visini.

S posebnog senzornog gledišta degustacijski testovi pokazuju da se kava u zrnu odlikuje srednjom punoćom, umjerenom kiselosti, blagim i vrlo uravnoteženim okusom te da ne smije biti ostataka u šalici. Katkad mogu biti prisutna posebna svojstva, na primjer aroma oraha ili čokolade.

Pržena kava u zrnu s posebnog se fizičkog gledišta odlikuje tom granulometrijom svojstvenom kavi u zrnu koja se upotrebljava kao sirovina.

Prosječan kemijski sastav pržene kave u zrnu i mljevene pržene kave određen je stupnjem prženja u skladu sa sljedećim posebnim vrijednostima:

i. srednje prženje: kofein 1,34 % i ukupni šećeri 3,1 %;

ii. srednje tamno prženje: kofein 1,43 % i ukupni šećeri 3,9 %;

iii. tamno prženje: kofein 1,12 % i ukupni šećeri 2,8 %.

S posebnog organoleptičkog gledišta:

i. srednje prženje: blaga kiselost, blag i vrlo uravnotežen okus, katkad s aromatskim primjesama oraha i čokolade;

ii. srednje tamno prženje: umjerena do blaga kiselost, blag okus koji u ustima ostavlja naknadni okus po prženome te katkad s aromatskim primjesama čokolade;

iii. tamno prženje: blaga kiselost, pikantan okus koji ostaje dulje u ustima te katkad s aromatskim primjesama gorke čokolade.

5.3. Uzročna povezanost zemljopisnog područja i kvalitete ili karakteristika proizvoda (za ZOI) odnosno određene kvalitete, ugleda ili drugih karakteristika proizvoda (za ZOZP)

Kombinacija posebnih čimbenika na određenom zemljopisnom području ponajprije utječe na posebnost tog proizvoda koji je u skladu s normama te se tako razlikuje od ostalih dominikanskih kava.

Prvo svojstvo koje određuje kavu u zrnu jest njoj svojstvena visoka granulometrija, viša nego kod ostale kave koja se uzgaja u zemlji, uključujući i onu koja se proizvodi na sličnim nadmorskim visinama kao u regiji Valdesia. To svojstvo ponajprije proizlazi iz kombinacije temperature, količine i pogodne raspoređenosti padalina te vrijednosti pH kiselih i magnezijskih kiselih tala koja prevladavaju na području proizvodnje bobica kave. Prosječne temperature proizvodnog područja iznose od 16 do 25 °C pa se plod može polako razvijati. Za razliku od ostalih područja s nasadima kave u Dominikanskoj Republici regija Valdesia odlikuje se najmanjom prosječnom količinom padalina među područjima s nasadima kave (prosječna godišnja vrijednost iznosi oko 1 500 mm), iako su padaline tijekom godine pogodno raspoređene u razdobljima kada je to najpotrebnije za uzgoj (nakon cvjetanja i oko berbe), što znatno utječe na razvoj biljke, a stoga i na njezine plodove i njihov sastav.

Potrebno je naglasiti izravnu razmjernu povezanost između granulometrije i senzorne kategorije (što je viša granulometrija kave, bolja su njezina organoleptička svojstva), koja nesumnjivo proizlazi iz klimatskih obilježja (temperatura, padaline i karakteristike godišnjih doba) te fizičkih i kemijskih parametara tla. Zbog kiselih i magnezijskih kiselih tala zajedno sa srednjim kationskim izmjenjivačkim kapacitetom nastaje fizičko-kemijska povezanost koja omogućuje da biljka kave asimilira hranjive tvari iz tla koje apsorbira: tako plod poprima određena svojstva i, kao što je već navedeno u okviru panela ili degustacije, tu dobro poznatu karakterističnost. Vrijednosti pH izravno su i usko povezane s razinom asimilacije hranjivih tvari iz tla intermolekularnom električnom interakcijom između tla i hranjivih tvari te stabla. Zato je u kemijskom sastavu kave „Café de Valdesia” viši udio saharoze i kofeina, što plodu daje sladak okus te aromu oraha i čokolade prisutnu u organoleptičkom profilu kave „Café de Valdesia”. Način rukovanja proizvodom koji prevladava na području i koji se odnosi na proizvodnju sirovine te preradu i proizvodnju kave „Café de Valdesia” pridonosi i očuvanju svojstvene kvalitete proizvoda.

Osim kemijskog sastava te kave, na izravnu razmjernu povezanost između svojstvene granulometrije i organoleptičke posebnosti proizvoda nesumnjivo utječe postupak prženja. Naime, sama veličina zrna utječe na tu senzornu posebnost kave, koja se temelji na izloženosti veće površine toplini tijekom postupka prženja. Zrna su veća i njihova je granulometrija jednoličnija pa je zrno više izloženo toplini i manji je broj zrna po seriji pretjerano pržen, iz čega proizlazi ujednačenija piroliza kemijskih skupina, a to se odražava u napitku, koji je sličniji pri različitim kušanjima. Naposljetku, stupanj prženja kave utječe na određivanje fizičkih, kemijskih i senzornih atributa izrađenog proizvoda, zbog čega je potrebno znanje i umijeće te tehnika koji se upotrebljavaju tijekom faze proizvodnje i kojima vladaju stručnjaci za prženje iz određenog zemljopisnog područja.

Upućivanje na objavu specifikacije

(članak 6. stavak 1. drugi podstavak ove Uredbe)

http://valdesia.com/wp-content/uploads/2015/08/Pliego_condiciones_Denominacion_Origen_Protegida_2015-B.pdf

(1) SL L 343, 14.12.2012., str. 1.